**ΘΕΜΑ : ΣΥΝΘΕΣΗ ΜΕΛΩΝ ΣΤΗΝ ΕΠΙΤΡΟΠΉ ΠΑΡΑΛΑΒΗΣ**

Ημερομηνία υποβολής **: *30/10/2023***

**Ερώτηση :**

Στην επιτροπή παραλαβής έργων, μπορούν να συμμετέχουν μέλη της επίβλεψης του έργου ή όχι? Κ αν όχι, σε ποιο νόμο το αναφέρει?

**Απάντηση :**

Σύμφωνα με την παρ. 3. Άρθρου 172 Ν. 4412/2016 («Παραλαβή - Εξουσιοδοτική διάταξη») (όπως αντικαταστάθηκε με το άρθρο 86 Ν.4782/2021,ΦΕΚ Α` 36) , Για τη διενέργεια της παραλαβής η προϊσταμένη αρχή ορίζει, τουλάχιστον (3) μήνες πριν από την πάροδο της προθεσμίας υποχρεωτικής συντήρησης του έργου, επιτροπή παραλαβής, ύστερα από εισήγηση της διευθύνουσας υπηρεσίας. Η επιτροπή είναι πενταμελής και αποτελείται από: α) τρεις (3) τεχνικούς υπαλλήλους με τους αναπληρωτές τους, με ειδικότητες σχετικές με το αντικείμενο της σύμβασης που ανήκουν στον φορέα κατασκευής ή και σε άλλους φορείς, κατ` επιλογή της Προϊσταμένης Αρχής, **πλην του Προέδρου που προέρχεται υποχρεωτικά από άλλη αναθέτουσα αρχή** και β) δύο (2) εκπροσώπους του Τεχνικού Επιμελητηρίου Ελλάδας (ΤΕΕ) ή του Γεωτεχνικού Επιμελητηρίου Ελλάδος (ΓΕΩ-ΤΕΕ) σε περιπτώσεις αμιγώς γεωτεχνικών έργων, που ορίζονται με τους αναπληρωτές τους, κατόπιν αιτήματος της Προϊσταμένης Αρχής, εντός είκοσι (20) ημερών, από την υποβολή του αιτήματος.

Ο Πρόεδρος και τα μέλη, όλοι με τους αναπληρωτές τους ορίζονται με αρχική Απόφαση συγκρότησης της Επιτροπής που υπάγεται στο άρθ. 13 Ν. 2690/1999 *«ΚΩΔΙΚΑΣ ΔΙΟΙΚΗΤΙΚΗΣ ΔΙΑΔΙΚΑΣΙΑΣ και άλλες διατάξεις».*

Σύμφωνα με την παρ. 5. Άρθρου 172 Ν. 4412/2016, η επιτροπή παραλαβής παραλαμβάνει το έργο ποσοτικά και ποιοτικά, *ελέγχει κατά το δυνατόν τις επιμετρήσεις, καταγράφει στο πρωτόκολλο τις ποσότητες της τελικής επιμέτρησης, αιτιολογεί τις τροποποιήσεις στις ποσότητες και αναγράφει τις παρατηρήσεις της για εργασίες που δεν έχουν εκτελεσθεί ή για υλικά που δεν έχουν χρησιμοποιηθεί ή για εργασίες που έχουν εκτελεσθεί με υπέρβαση των εγκεκριμένων ποσοτήτων ή κατά τροποποίηση των εγκεκριμένων σχεδίων.*

Εκ των ανωτέρω συνάγεται ότι τα έλη της Επιτροπής Παραλαβής έργων *δέον όπως είναι ανεξάρτητα και μη επιφορτισμένα με την άσκηση της επίβλεψης του Έργου.* Η διάταξη ως προς το εν λόγω θέμα πάσχει από αοριστία (όπως αναδεικνύει και η ΕΑΑΔΗΣΥ, στην Α-45 Γνώμη της). Επιπρόσθετα, δεδομένης της μη επαρκούς στελέχωσης των Τεχνικών Υπηρεσιών, θα μπορούσε ο κανόνας αυτός να αρθεί και στις επιτροπές παραλαβής έργων θα μπορούσαν δυνητικά να συμμετέχουν μέλη της επίβλεψης του έργου. Εξάλλου, σύμφωνα με την παρ. 4 άρθ. 13 Ν. 2690/1999, η τυχόν κατά παράνομο τρόπο κτήση της ιδιότητας υπό την οποία κάποιος ορίζεται μέλος συλλογικού οργάνου **δεν επηρεάζει τη νομιμότητα της συγκρότησης του οργάνου.**

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

***dimosies-symvaseis.gr***

Τηλ. Επικοινωνίας : *6945-558980*